
# Казанга җылы көннәрнең кайчан әйләнеп кайтачагы билгеле булды

Татарстан башкаласында августның икенче ункөнлегендә тәүлеклек уртача температура нормадан дүрт градуска түбәнрәк.

Казанга күптән көтелгән җылы көннәр бу атна ахырында әйләнеп кайтачак. Шуңа кадәр шәһәрдә көзге һава торышы хакимлек итәчәк. Бүген профессор, география фәннәре докторы, КФУның метеорология, климатология һәм атмосфера экологиясе кафедрасы мөдире Юрий Переведенцев «Татар-информ» агентлыгына шулай дип белдерде.

«РФ Гидрометеоүзәге фаразларыннан күренгәнчә, бу атнада һава торышы безнең төбәк аша атмосфера фронты үтү белән билгеләнә, шуңа күрә яңгырлар ява. Салкын һава массалары пәнҗешәмбе-җомгага кадәр тоткарланачак, көндез һава температурасы 18 градустан да югарырак күтәрелмәячәк. Атна ахырында һава торышы яхшырырга тиеш», - дип хәбәр итте ул.

Башлангыч фаразларга караганда, атна ахырында температура фоны бераз күтәреләчәк. Шимбә көнне көндез Татарстан башкаласында термометрның терекөмеш баганасы +21, якшәмбедә +23 градуска кадәр күтәреләчәк. Җомга һәм шимбә бераз яңгыр яварга мөмкин, якшәмбе көнне шәһәрдә явым-төшемнәр көтелми.

«Августның икенче декадасында тәүлеклек уртача температура +17-18 градус тәшкил итәргә тиеш. Хәзер исә ул өч-дүрт градуска түбәнрәк. РФ Гидрометеоүзәгенең башлангыч фаразы расланды – хәзерге вакытта салкынча, көзге һава торышы хакимлек итә, бөтен өмет – өченче ункөнлектә», - дип сүзен йомгаклады Переведенцев.


Наталья Рыбакова

Следите за самым важным и интересным в Telegram-каналеТатмедиа

## Нет комментариев
Казанга җылы көннәрнең кайчан әйләнеп кайтачагы билгеле булды